text: Truende konkurs blev til ny fremtid
  27 januar 2010 kl. 17.25
  Elektriker Bent Jensen, Skærbæk, har fået sat gang i produktion af solfangere. Det var et projekt, der nær havde kostet hele hans virksomhed livet.
  Han fik hjælp fra eksterne konsulenter, da han stødt og sikkert nærmede sig konkursen. I dag har han fået udskilt produktionen af solfangere i et nyt selskab, så det bliver lettere at styre økonomien i hele virksomheden, der også omfatter en gammel el-forretning.
  I flere år investerede Bent Jensen alle de penge, han tjente i sit elektrikerfirma, på at udvikle solfangeren. Det drænede kassen.
   
  Bent Jensen er en af 165 virksomheder i Region Syddanmark, der er blevet hjulpet ud af en krise af et projekt under Erhvervs- og Byggestyrelsen, der hedder Early Warning.
   
  Her tilbyder erfarne konsulenter at hjælpe mindre virksomheder ganske gratis.
  Early Warning eller på dansk "tidlig varsel" bygger på et netværk af frivillige rådgivere. Det er en slags udrykningshold, der træder til, når det for eksempel kniber med at få styr på regnskabet.
  For Bent Jensen blev løsningen, at han adskilte de to virksomheder.
  I stedet for en truende konkurs ser fremtiden nu igen lys ud.
  Early Warnings hjemmeside
  